Author: Kappillani

ALLA JDAWWAL BIL-KELMA TIEGĦU
“Ġesù qal lid-dixxipli tiegħu: ‘Ngħidilkom li, jekk il-ħajja tajba tagħkom ma tkunx ħafna aħjar minn dik tal-kittieba u l-Fariżej, ma tidħlux fis-Saltna tas-Smewwiet.’”
Mill-Evanġelju skont San Mattew, kapitlu 5, vers 20
L-IMGĦAMMED JIRRIFLETTI
“Fost dawk li, fi żmien Ġesù, kienu jintilfu f’ħafna każistika, l-aktar li kienu magħrufa kienu l-Fariżej. Dawn, il-qima lejn Alla - ir-reliġjon - irriduċewha għal sensiela ta’ kmandamenti li, saħansitra minn għaxra għamluhom iktar minn tliet mija! ... Hekk, ngħidu aħna, int għandek tieħu ħsieb missierek anzjan, ommok anzjana. Daż-żgur, imma int tgħid li ma tistax għax flusek tajthom kollha lit-tempju! U missierek u ommok imutu bil-ġuħ! Dawn huma l-kuntradizzjonijiet li wieħed jaqa’ fihom meta l-fidi f’Alla, dak li jkun jirriduċiha għal sett ta’ regoli, li, fl-aħħar mill-aħħar, ma jħallu xejn ħlief krudeltà!”
Papa Franġisku, Meditazzjoni, GĦALIEX IN-NIES KIENU JIMXU WARA ĠESÙ, Dar Santa Marta, Vatikan, 26 ta’ Ġunju 2014

L-IMGĦAMMED JISTAQSI LILU NNIFSU
+ Fir-rabta tiegħi ma’ Alla, x’nippreferi nkun: qaddej jew ħabib?
+ Kif jista’ jkolli rabta iktar sabiħa ma’ Alla tiegħi?
L-IMGĦAMMED JINTAFA’ QUDDIEM IL-MULEJ
Naf, Mulej, li bejni u bejnek,
rabta hemm, mhux liġi.
Imma rrid nistqarr li xi drabi nippreferi li jkun hemm biss liġi,
għax bil-liġi tkun taf eżatt x’inhu mistenni minnek u x’mhux mistenni minnek.
Imma rrid nammetti wkoll, Mulej, li l-liġi,
lir-rabta toħnoqha mis-sbuħija li din tista’ tilħaq; ixxekkilha milli tkun kreattiva; saħansitra xi drabi tagħmilha ddur kontra dak li jiġi l-ewwel.
Mulej - emminni - ma nixtieqx nagħmilha miegħek kemm kemm ma niġġilidx miegħek.

27 ta’ Frar 2015 MIXJA LEJN L-GĦID IL-KBIR (10) IL-ĠIMGĦA TAL-EWWEL ĠIMGĦA TAR-RANDAN